khistorydata/jeongjo-sjw-relations huggingface dataset:
정조 22년
戊午正月二十三日辰時上御便殿右承旨入侍時行右承旨李益運記事官曺錫中金珍恪記注官金良倜以次進伏訖上曰左副承旨金啓洛承牌與否知來賤臣承命出問回奏曰已入來矣上曰使之越來鑄字所也仍命退承史以次退出
정조 22년
戊午正月二十三日午時上御便殿左副承旨入侍時左副承旨金啓洛記事官曺錫中金珍恪記注官金良倜以次進伏訖上曰廣州治道何如云耶啓洛曰旣非前日作路處且當解凍之時修治之節甚難云矣上命書傳敎曰摠管中以實職隨駕人許遞前望單子入之待下批牌招察任仍命退承史以次退出
정조 22년
行都承旨李鼎揆在外行左承旨李益運坐直右承旨金啓洛坐直左副承旨未差右副承旨未差同副承旨未差注書曺錫中仕洪奭周仕直事變假注書李致祜仕
정조 22년
李益運啓曰同副承旨許晊今日不爲仕進卽爲牌招何如傳曰許遞
정조 22년
金啓洛啓曰合辭方張之時諫院無詣臺之員今日政新除授臺諫待下批牌招何如傳曰允
정조 22년
金啓洛啓曰都摠管徐鼎修特敎申飭之下來詣朝房謂有情勢屢度催促終不承膺莫重命牌經宿闕外事體所在萬萬未安從重推考何如傳曰處義豈不過乎摠管非劇務則病可强力至於情勢尤非一直如彼者揆以分義極甚未安更爲牌招有關事面驪州牧使除授當日辭朝時任牧使遞付京職
정조 22년
傳于金啓洛曰右承旨入侍
정조 22년
傳于李益運曰左承旨許遞前望單子入之待下批牌招察任
정조 22년
承旨前望單子入之金達淳落點
정조 22년
傳于李海愚曰驪州牧使入侍
정조 22년
傳于李益運曰飭敎何等嚴截昨年亦旣被罪而今番擧行不但助勷莫甚擧措之駭悖寧有如許無據之人乎名雖守令徒貽民弊卽令畿伯另定一校拿來該差員王道常嚴加拘留於廣州留營駕過後當處分華城站記過待令事星火分付繡啓姑未啓下而列邑囚禁校吏爲先特放更觀前頭事一體知委各該邑事分付畿伯
정조 22년
傳于李益運曰當該煩稟承旨許遞
정조 22년
傳于李益運曰備堂事有關體統旣命越俸又命卽薦而今已夜深薦望尙不入來回公備郞往來之規行矩步可知極爲痛駭當該備郞汰去因此致煩酬應當該坐直承旨遞差
정조 22년
金達淳啓曰坐直無人行左承旨李益運右承旨金啓洛卽爲牌招何如傳曰允
정조 22년
李益運以備邊司言啓曰咸鏡監司罷職之代使備局諸宰依例議薦今至屢日行上護軍鄭民始兵曹判書李時秀外許多諸宰一竝不薦故使之更爲往復至三至四牢執不聽議薦者不滿三員則不得完薦古例卽然揆以事體萬萬未安當該不薦諸宰竝從重推考以警日後何如傳曰有關事面不可推考而止越俸一等旣有今政下批之命卽刻一傡捧薦擬入可也
정조 22년
備邊司薦望以李集斗爲咸鏡監司
정조 22년
有政吏批判書閔鍾顯進參判李敬一式暇參議魚用謙式暇行左承旨李益運進啓曰會寧府使今當差出而當品中可擬之人乏少承旨及曾經堂上兵使竝擬何如傳曰允以朴孝成爲正言金持默爲司饔提調李敬一爲內贍提調趙鎭寬爲司譯提調趙宗鉉爲典牲提調權珏爲敦寧判官南學訓導單李學淵書題二單金興大李鳳頭
정조 22년
再政以李義綱爲刑曹參議咸鏡監司單李集斗
정조 22년
三政以李仁秀爲會寧府使
정조 22년
李益運以吏批言啓曰會寧府使李格旣未赴任而遞改矣所授加資依例還收何如傳曰允
정조 22년
前府使李格今降通政降資事承傳
정조 22년
兵批判書李時秀病參判柳誼病參議兪漢寧病參知柳師模入直進右承旨金啓洛進僉知單朴來源護軍洪義榮副護軍李勉兢蔡弘遠朴宗來副司直鄭觀輝李儒修吳大坤趙台榮金憬副司果申大羽竝單付
정조 22년
再政大護軍李祖源護軍徐邁修李鼎運副護軍李尙度竝單付咸鏡道節度使單李集斗
정조 22년
金啓洛以兵曹言啓曰闕內入直訓鍊都監局別將把摠哨官及內三廳將守門將禁衛營把摠哨官等番單子每中日入啓受點矣今此幸行相値勢難受點依定式來二月初五日入直人員今正月二十九日入啓單子竝爲受點趁期替直分所單子來二月初一日書入初八日番單子回鑾翌日卽爲書入巡將監軍來二月初一日入啓單子預爲排日受點逐日受牌大省記及別省記自來二月初二日初六日至初一日預爲書入京中軍號亦自來二月初二日初六日至初一日預爲啓下留置政院逐日頒布隨駕所軍號自隨駕所啓下頒布之意敢啓傳曰知道
정조 22년
執義柳畊啓曰請寢李汝節定配之命更令王府嚴覈取服施以當律措辭見上新除授掌令崔烜時在京畿果川地請斯速乘馹上來事下諭答曰不允下諭事依啓
정조 22년
戊午正月二十四日辰時上御便殿右副承旨驪州牧使入侍時右副承旨李海愚記事官洪奭周金景煥記注官金良倜驪州牧使徐鼎修以次進伏訖命書榻敎曰咸鏡監司之代今日政下批仍命退諸臣以次退出
정조 22년
戊午正月二十四日午時上御便殿右承旨入侍時右承旨金啓洛記事官洪奭周記注官金良倜記事官金履永舊抄啓文臣李書九以次進伏訖上敎書九曰向來臺啓至有焉用有司之語而予於伊時未及詳聞矣茂山以北之區別不載於該道狀啓耶書九曰狀啓中必有之而臣實昏迷不能詳察矣上曰四書三經欲作一圖揭之于壁如大學則先立經一章爲綱而其下細分間架列書傳十章章名而又其下各註某章之釋某事論語孟子則列書篇名而各註某篇之爲幾章論語則每篇篇題亦當載錄易經則卦畫之下當書序卦其餘諸經亦當依此爲之而每經字數之載錄始於歐陽公讀書記此亦逐篇計字分註其下爲好禮記春秋亦當竝爲而凡例似難此亦從好爲之至於間架之或縱或橫分註之或詳或略惟係述者之能先出草本從速入啓也書九曰春秋本無篇名只當以十二公分綱矣上曰從便善爲而四書章圖大成頗有可考之例參互考見好矣仍命退諸臣以次退出
정조 22년
行都承旨洪明浩坐行左承旨李益運坐直行右承旨金勉柱坐左副承旨李泰永坐右副承旨金啓洛坐直同副承旨李溏坐注書曺錫中仕洪奭周仕直事變假注書李致祜仕
정조 22년
藥房提調沈煥之右承旨金啓洛啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 22년
李益運啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 22년
金啓洛啓曰合辭方張之時諫院無詣臺之員事甚未安除在外外未肅拜呈告人員竝卽牌招何如傳曰允
정조 22년
李益運啓曰新除授北兵使李潤謙時在會寧府任所而有除朝辭赴任之命矣密符則以前兵使鄭觀采所佩仍爲傳授諭書則安寶使院吏齎傳何如傳曰允
정조 22년
李益運啓曰定例堂上李時秀禮曹判書趙尙鎭京畿監司李在學依下敎來待矣傳曰入侍
정조 22년
傳于李益運曰左承旨入侍
정조 22년
傳于李益運曰軍士房承旨入侍
정조 22년
傳于李益運曰來待諸臣入侍
정조 22년
傳于金啓洛曰當該中官拿處
정조 22년
承旨前望單子入之洪明浩金勉柱李泰永李溏落點
정조 22년
傳于洪明浩曰承旨房仍左承旨爲軍士房
정조 22년
傳于李泰永曰兩廟節享後分胙致膰儀節錯雜莫重肅嚴之地喧聒欠敬此後依定式獻官檢飭仍留躬察撤饌然後退去句管堂上亦爲送校檢飭而壯勇大將一體例兼事分付獻官仍留檢察一款纛所準此事亦爲分付
정조 22년
以大司諫李泰永牌不進罷職傳旨傳于金啓洛曰只推
정조 22년
以司諫李遇濟正言李德鉉牌不進罷職傳旨傳于金啓洛曰只推
정조 22년
以都摠府侍衛望筒傳于李益運曰未差之代令該曹口傳差出
정조 22년
兵曹口傳政事以沈晉賢爲都摠管白師謹爲副摠管
정조 22년
以中官白喜章拿處傳旨傳于金啓洛曰分揀
정조 22년
掌令崔烜啓曰臣於臺職豈有一分堪承之望而日前待罪薇垣以賓對不參至被譴罷之典臣方惶懍愧恧縮伏訟愆不意掌憲新除遽下於此際恩敍又降在臣義分固當竭蹶趨膺而第臣曾經亞憲今此見叨之職有違格例勢難仍冒伊日適出郊外今始來避所失尤大以此情踪何敢一刻晏然乎請命遞斥臣職答曰依啓
정조 22년
李益運啓曰明日次對兩司當爲進參除在外傳旨未下外未肅拜人員待開門牌招何如傳曰允
정조 22년
李益運以右邊捕盜廳言啓曰本廳兼從事官柳啓源身病猝重勢難察任改差何如傳曰允
정조 22년
金啓洛以刑曹言啓曰依下敎司謁金頊笞五十照律收贖放送之意敢啓傳曰知道
정조 22년
金啓洛以義禁府言啓曰時囚罪人尹光垂草供判付內蘇弊與濟私都無論作法於涼其弊爲貪名以救弊不念貽民弊之端捧六分三自歸倍徵者焉逭爲法受弊之罪乎設有營門之節目犯此擧者該倅也不可以添入自備錢作穀又與道伯面議有所分揀渠以拔例陞擢之人名登道啓者駭然甚矣卽爲草記照律放送事命下矣取考律文則大明律囚公擅科斂條有曰凡有司官吏人等因公擅自科斂所屬財物者坐贓論坐贓致罪條有曰六十貫杖八十制書有違條有曰凡奉制書有所施行而違者杖一百名例有曰二罪俱發以重者論大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣尹光垂從重論杖一百收贖告身盡行追奪放送何如傳曰允如有功議各減一等可也
정조 22년
金啓洛以義禁府言啓曰尹光垂杖一百收贖告身盡行追奪放送草記批旨內允如有功議各減一等可也事命下矣尹光垂十三代祖坤佐命功臣云功減一等杖九十收贖奪告身四等之意敢啓傳曰知道
정조 22년
獻納金孝秀啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折奸萌措辭見上新除授正言朴孝成時在京畿廣州地請斯速乘馹上來事下諭答曰不允在外臺諫許遞令政院前望單子入之可也正言前望單子入之金和鍾落點
정조 22년
戊午正月二十五日辰時上御便殿來待諸臣入侍時右承旨金啓洛記事官曺錫中承膺祚金履永京畿監司李在學兵曹判書李時秀以次進伏上曰禮判俄命同入何不入來耶啓洛曰禮曹判書趙尙鎭入侍有命而司謁誤傳以致登筵之遲滯當該司謁不可無飭令攸司科治何如上曰依爲之出擧條上曰禮判及有司堂上李書九卽令入來賤臣承命出傳偕入進伏時秀曰留都大臣兼察將任故俄者送言於定例堂上以爲似不可無手旗云矣上曰若於習陣時則雖不可無手旗而只是留都則不必有手旗矣時秀曰節目啓下後謄關華城矣卽見華留文牒則外營軍五哨內二哨則以陵所環衛磨鍊而三哨則無區別去就詣華城後未知何以擧行云臣亦未見節目啓下時故不能詳知矣上曰問於兼大收使之改付標而依昨年例臨時區處則亦不必改付標也尙鎭曰今此幸行時出宮吉時因於判書李時秀所啓差早推擇事擧條啓下矣問于日官則來二月初一日戌時爲吉云以此時磨鍊以入何如上曰依爲之出擧條時秀曰出宮吉時以初一日戌時磨鍊則軍令亦當改付標以入故敢此仰達矣上曰依爲之出擧條上敎書九曰險川致祭祭文當製下而事蹟多未詳首先勤王者卽湖南伯鄭世規而軍敗後墜岸得免如連山縣監金弘翼公州營將崔震立皆殉節者而又有金井察訪李姓人忘其名矣卿須考出其事蹟以奏也書九曰李則似是李尙載而此外又有前府尹黃珀爲別將前縣監李楗爲中軍同時戰亡矣上曰詳考以納可也險川致祭獻官謹當爲之在學曰初以驪州牧使爲定今旣遞職坡州牧使則有親病云以南陽府使爲之何如上曰金浦郡守曾經承旨以金浦爲之好矣至於諸執事則廣判可爲兼大祝其他察訪及通津府使亦皆可爲矣命啓洛書傳敎曰爲檢滯囚之弊不拘夜深其夜捧供仍令議處照律放送後草記幾乎徹宵今聞尹光垂尙在滯囚亦當初不能別白知委之該房承旨推考又命書榻敎曰在外承旨許遞與未差之代前望單子入之待下批牌招察任仍命退諸臣以次退出
정조 22년
戊午正月二十五日辰時上御便殿軍士房承旨兵曹判書入侍時行左承旨李益運記事官洪奭周承膺祚金履永兵曹判書李時秀以次進伏訖益運曰壯勇兼大將纔有入侍之命而已爲出去矣上曰龍驤鳳翥亭雖以少駐磨鍊而實與宿所無異環衛之節合有更爲磨鍊矣時秀曰少駐旣在初一日則軍令當爲改付標啓下矣上曰唯上曰二直提學之病何如時秀曰尙未夬愈而隨駕則必欲爲之矣上曰騎省堂郞之不能擇人久任莫甚於近日城門開閉之節闕內跟隨之法果能無懈弛之歎乎另加修擧俾有實效而本曹財力之捧入與應下者數甚夥然出納之際得無從中消縮之弊否此亦各別檢察也時秀曰禁軍私習節目前判堂因下敎議于諸將臣有所出草者矣當於來月回鑾後入啓乎上曰依此爲之仍命退諸臣以次退出
정조 22년
戊午正月二十五日未時上御誠正閣左承旨入侍時行左承旨李益運記事官曺錫中承膺祚金履永以次進伏訖上曰一旬之問再度虹變不勝萬萬懍惕而果見之否益運曰以其時刻之不久故未及見矣上曰先朝乙丑正月日記持入者考見也其時亦屢有虹變日上修省之方朝廷陳戒之辭皆是今日可法矣益運考見讀奏備忘記及諸臣箚啓仍曰正月初二日十一日十二日十七日俱有虹變而院啓堂箚或有或無十二日則大臣聯箚玉堂請對陳戒承旨隨入請求言矣上曰修省之道只在務實雖以日記觀之以我先大王遇災警惕之念靡不用極而專在於至誠對越故如減饍求言猶屬末節至於諸臣箚啓之或有或無亦此於務實底道理非謂不言之爲務實也特以不必每每爲例套之語徒作應文之擧也今也則不然非不有災輒有言連篇累牘三司迭發而究其歸則只不出對策擧子誠救弊誠之一字豈非好題目而雷司說去人人如是者反歸於不切實而循套習此後進言之時必令務從的當而苟有可言之事則不嫌其人人而言之其言之而如無特異之言則大臣之箚可以爲聯箚三司之所懷可以爲合所懷俾皆知此毋循前習好矣命書傳敎曰修省莫先於求助違牌臺諫旣命只推待其詣臺與職在出納論思之地者登筵俾陳消弭之策賓對進定於明日亦陳匡弼之謨上曰目今祗畏之時謁陵之擧雖是爲所重當此春寒未解治道造橋恐貽民弊有非至誠對越之道先朝乙丑相箚之請寢太廟展謁因有靜攝非因有天災則雖不必援例而亦以此筵敎書問大臣可也命退承史以次退出
정조 22년
戊午正月二十五日申時上御重熙堂左承旨入侍時行左承旨李益運記事官洪奭周承膺祚金履永以次進伏訖命書傳敎曰近見繡衣諸人之啓語姑無瀜解之意治塗民力之倍入姑舍是鑿氷造橋民弊甚鉅畿伯巡審之行使之退期朝筵聞之明日則不可不發行云而謁陵雖有所重以所重若有民弊則是豈體昔年聖意之道乎欲退期數旬則舟橋之弊卽亦民弊大抵務實之方莫過於省弊每誦古人興一利不若祛一弊之語而體認之目下爲民實政似無外此謁陵退以今秋以此意卽爲分付仍敎曰此傳敎入侍翰注各書一本畿伯廣留處卽爲傳之益運曰華留處則不爲知委乎上曰園幸旣不爲退期則華留處別無知委之事矣又敎曰三司皆已入來乎益運曰詣臺臺諫只有獻納金孝秀一人玉堂亦只有入直兩人其餘兩司則今纔出牌玉堂亦方入來云矣上曰傳啓則當令明日爲之已入來者欲先召見矣仍命退承司以次退出
정조 22년
戊午正月二十五日酉時上御誠正閣來待諸臣入侍時行左承旨李益運右承旨金啓洛記事官洪奭周承膺祚金履永獻納金孝秀副校理李羲甲副修撰韓致應以次進伏訖上曰俄者傳敎已略言之而今日予心之懍惕恐懼當如何哉修省之方莫外乎懋實然或不能眞箇懋實而竝與文具而不爲則尤非修省之道矣第以先朝故事見之敬畏之實不在多言今以來助之意旣已召接而今日之事予亦不知何以則爲消弭之道其在出納論思之地耳目言責之官者如無素所講究則昌言讜論亦豈可以臨時卒辦乎强覓副急尤涉不誠在先朝如此之時或有靜以鎭之之時亦多翌日爲之之例爾等筵退之後更加講究須勿爲逐條之例套應文之漫語雖一二句亦必令端的切實也各張疏啓乃是弊習革此流弊亦屬務實之一端明日賓對三司同爲陳達而乙丑日記中亦有玉堂請對陳戒之語伊時經幄之臣如元景夏趙明履諸臣比之今人則亦可謂名臣所奏體段大異近例玉堂出往政院亦爲考見也臺臣則旣陳前啓當賜批於臺廳矣益運等曰今於三陽之月有此淫虹之變而纔過一旬其災再見以聖上對越之誠臨筵求助辭敎懇至臣等職忝近密咫尺承聆實未知如何對揚仰贊消弭之策而謹按先朝乙丑正月日記則初六日十一日十二日十七日一望之間四見虹變其時大小諸臣之嘉謨讜言豈臣等愚淺之比而其所陳戒於上者莫不以修君德正朝廷安萬民三事爲救災之要道猗歟翕受之德克盡修省之方孚格天心轉災爲祥今臣等所以仰誦於前席者亦不外於上所云三條仰惟述先之念應天之謨固不待群下之更勉而益加省察以爲弭災之方是臣等區區之望也上曰當體念矣上曰旣有求助之敎故一爲召見而今日之事其在革流弊之道未必不愈於備例之疏啓矣仍命退諸臣以次退出
정조 22년
行都承旨洪明浩坐行左承旨李益運坐直行右承旨金勉柱坐左副承旨李泰永坐右副承旨金啓洛坐同副承旨李溏坐直注書曺錫中仕洪奭周仕直事變假注書李致祜仕
정조 22년
李泰永啓曰顯隆園親祭祭文當爲製進藝文提學金載瓚待明朝牌招以爲製進之地何如傳曰允
정조 22년
傳于李益運曰大臣備局堂上引見
정조 22년
備忘記慶州營將趙下直長弓一張長箭一部片箭一部筒兒一箇賜給
정조 22년
左議政蔡濟恭箚曰伏以虹貫之變疊見於旬有餘日之內心驚神𢥠無以自定所仰恃者上天之眷念警告若是之申複吾君之方寸修省必有所底豫如臣之瘝厥職長時若墮在煙霧者顧何敢贊一辭於其間哉此際伏見傳敎下者先陵幸行秋以退期嗚呼履雨露而怵惕興感展謁先寢所重在焉於禮然矣猶尙軫念於鑿氷造橋之貽小民勞苦鑾輅之戒隔日無多而遽命寢止率是心行之於保民乎何有甚盛甚盛雖然此猶屬一政一令事耳聖人之以實心行實德如是焉止乎臣竊念先朝五十餘年之間天之以虹貫之變警之者匪一匪再而亦或有一月而屢見者矣猶且日監之下錫以昇平之樂申以海屋之籌式至今基我億萬年無疆之業者罔非我先大王小心翼翼至誠事天有以孚格仁愛卒至於天與人沕無間然之致也豈不盛哉豈不休盛我殿下今日之事欲盡修省之實莫如法先大王欲法先大王莫如慥慥用力於箕疇建極之工剛克柔克各盡其則俾絶朋淫于下則畢竟昇平之樂海屋之籌天豈不以曾所餉之於先大王者移之殿下之躬乎惟殿下懋哉今日賓對亦是修省中一事謀國夙夜之臣孰不惕心奔走而顧臣近以背寒宿症不敢出門外一步地欲起還仆終不得趨詣策免故事殿下旣不賜允可於前日之箚矣臣不敢更事煩瀆而目下冥然蠢然有若占便之罪雖以慈覆之天亦不當有所容貸玆敢自列如此伏乞亟遞臣所帶相職仍治臣罪以答天譴以嚴邦憲千萬幸甚取進止答曰省箚具悉卿懇朝筵見右相有酬酢者今雖爲答於卿無過於是卿須安心視事仍傳曰此批答遣史官傳諭
정조 22년
咸鏡監司李集斗疏曰伏以內外官職孰非天工而若其宣上化而分民憂者未有重於方面之任方面之責尤以北門鎖鑰爲重蓋其壃場之愼守戎兵之克詰不但止於觀風察眉之爲職分而已聖朝簡畀除非材望之有取績庸之素著者上不可輕授下不當冒膺也審矣今此誤恩何爲而及於臣身哉臣聞命驚感歷數日而不知所以攸措也噫臣本闊疎不適用之一賤姿耳幸際休明過蒙拂拭文質無當踐歷大過坑穽而拯拔之罪過而庇覆之積費恩造輥到宰班區區所自效惟是夷險燥濕奔奏殫竭而一切辦事綜務之任人未嘗責之於臣臣亦自知其不堪伏惟淵鑑照臨媸姸長短無所自逃前後郡邑多負芻牧之責未效涓埃之報矧此一路按察之職本自不輕兩界委畀之重如上所陳誠恐不量而入徒速辜負之罪辭巽之言非循俗例揣量之熟亶出心曲玆敢冒入文字仰干崇嚴伏乞聖慈特軫難愼之義曲察肝膈之懇將臣新叨職名亟命遞改以重藩寄以遂微諒不勝幸甚臣無任云云答曰省疏具悉卿其勿辭往欽哉
정조 22년
副校理李羲甲疏曰伏以史官相避法意莫嚴而臣父承政院左副承旨臣泰永旣帶修撰官之任則臣之春秋兼銜在法當遞玆敢援例陳章仰瀆崇嚴伏乞俯賜鑑諒亟遞臣春秋館記注官之銜以存公格以安私分千萬幸甚臣無任云云省疏具悉疏辭下該曹稟處
정조 22년
行都承旨洪明浩坐行左承旨李益運坐行右承旨金勉柱坐左副承旨李泰永坐直右副承旨金啓洛坐直同副承旨李溏坐注書曺錫中仕直洪奭周仕事變假注書李致祜仕
정조 22년
李溏啓曰合辭方張之時兩司無詣臺之員事甚未安除在外傳旨未下外呈告人員竝卽牌招何如傳曰允
정조 22년
李泰永啓曰來初一日輪對日次而穆陵忌辰祭正日相値頉稟之意敢啓傳曰知道
정조 22년
李益運啓曰今此幸行時斥候伏兵當調發矣京畿監司廣州留守處祗受次標信及兵符櫃請出之意敢啓傳曰知道廣州留守旣出鎭與府尹時有間則不必援用守使時例且況府內軍兵乎此後畿伯處勿爲合符可也
정조 22년
李益運啓曰臣益運入直禁軍戎器點考進去下直之意敢啓傳曰知道
정조 22년
李益運啓曰臣依定式進詣仁政殿月臺入直禁軍戎器點考後仍以傳敎內辭意勞問則皆好在云而禁軍郭宗國張俊寬趙基完權式戰笠破傷分付該營改備之意敢啓傳曰知道
정조 22년
以獻納金孝秀正言李德鉉金和鍾持平李弘達牌不進罷職傳旨傳于李溏曰只推
정조 22년
以持平申溆牌不進罷職傳旨傳于李溏曰只推
정조 22년
以司諫李遇濟再牌不進罷職傳旨傳于李溏曰只推
정조 22년
吏曹啓目粘連觀此弘文館校理李羲甲上疏則以爲臣父左副承旨臣泰永旣帶修撰官則臣之春秋兼銜在法當遞亦爲白有臥乎所相避之法在下當遞今姑減下何如判付啓依允
정조 22년
李泰永以禮曹言啓曰獻陵幸行告由祭宗廟景慕宮朔祭兼行事啓下矣幸行今旣退行朔祭祝文中措辭撰出勿爲磨鍊事分付藝文館何如傳曰允
정조 22년
李益運以整理儀軌廳堂上意啓曰留陣禁衛兼大將江頭隨駕時禁衛都提調都領事命下矣今則訓鍊大將留陣何以爲之乎敢稟傳曰古例大將例皆相換都相亦然左相領敦兼管營門相換依前下敎施行可也
정조 22년
李益運以整理儀軌廳堂上意啓曰兼摠戎使通化門外朝房留駐事命下矣在前訓局軍一哨或禁衛軍一哨率領今番則以何營軍磨鍊乎敢稟傳曰御營軍一哨或輪日出用可也
정조 22년
李益運以整理儀軌廳堂上意啓曰禁衛營軍兵當爲留營而該營大將則隨駕以該營中軍代領留營何如傳曰允
정조 22년
李益運以整理儀軌廳堂上意啓曰御營廳軍兵該營大將率領留營而舟師擧行時則以中軍代領何如傳曰允
정조 22년
李益運以兵曹言啓曰今此園幸時本曹郞廳當爲備員而正郞朴在冀在外今姑改差其代令該曹以在京無故人口傳差出以爲備員之地何如傳曰允
정조 22년
吏曹口傳政事以金履載爲兵曹正郞趙宗鉉爲分內局提調
정조 22년
李益運以兵曹言啓曰闕內入直訓鍊都監局別將把摠哨官及內三廳將守門將禁衛營把摠哨官等番單子每中日入啓受點矣今此園幸相値勢難受點依定式來二月初二日入直人員今正月二十八日預爲書入受點趁期替直分所單子待受點卽爲書入初五日番單子回鑾翌日書入巡將監軍今正月二十九日入啓單子預爲排日受點逐日受牌大省記及別省記自來二月初一日初三日至今正月二十九日預爲書入京中軍號自來二月初一日初三日至今正月二十九日預爲啓下留置政院逐日頒布隨駕所軍號自隨駕所啓下頒布之意敢啓傳曰知道
정조 22년
李益運以壯勇營言啓曰今此園幸時隨駕各司堂郞員役盤纏馬貰糧料一依整理所修送成冊先以別剩庫錢一千二百兩五錢一一頒給待外整理所錢上來還報之意敢啓傳曰知道
정조 22년
李益運以壯勇營言啓曰善騎別將李得濟以其身病纔已給由而症情添劇無路還現云當此園幸隔日之時領軍將領不可不變通今姑改差何如傳曰允
정조 22년
敎嘉善大夫咸鏡道觀察使兼兵馬水軍節度使巡察使咸興府尹李集斗書王若曰中朝簡屛翰之任得人爲難北門掌鎖鑰之權非卿莫可奚但予心之委寄抑亦僉議之詢同眷言關北一區實我海東重鎭風雲護漆沮之域興王迹逾四百年山川接靺鞨之邦拓地方殆數千里兩宮八陵之虔奉體貌不輕六鎭三甲之控連形勢足恃近者關防之漸弛且値民生之多艱刁斗不驚士皆抛業於弓馬甁甖俱罄民或犯禁於蔘貂士俗之悍獷自如王化難曁邑居之凋瘵轉甚主憂誰分所以淵襟之曰咨試看廟剡之攸屬惟卿志操堅定襟懷曠夷毓望淸朝世推三長之筆擅藝詞苑家傳萬卷之樓多年參東銓之衡確乎眞士夫本色曩日分南嶠之竹蔚然古良吏遺風置銀臺出納之班奔走不殫任石渠考校之役勞勩最多玆授卿以咸鏡道觀察使兼兵馬水軍節度使巡察使咸興府尹卿其祇膺寵章懋恢嘉績凡係興利而蘇瘼務從便民若夫懲貪而奬廉莫先律己自餘裁稟厥有典常於戲去作一路福星憂可紓於北顧出自二品次月戀想切於南望往其欽哉行且召矣故玆敎示想宜知悉知製敎臣尹悌東製進
정조 22년
戊午正月二十七日辰時上御便殿軍士房承旨入侍時行左承旨李益運記事官洪奭周記注官金良倜記事官金履永以次進伏訖上曰注書曺錫中亦爲入侍賤臣承命出傳錫中進伏命書傳敎曰三軍江民何間於沿路陸民則再設舟橋屢日勞軍之連歲爲之誠難矣雖以體例格式之不敢不然陵謁先命退期於秋幸而到秋勢將退以明春則園寢歲覲之禮就已設之橋由旣治之道趁今初三夜社壇春享往還以情以禮俱似穩合初一日宿華城翌詣園所展謁行祭翌日還宮仍又出宿齋所以待社壇享事之順成後當還內以此分付仍敎曰翰注各書傳敎一本卽送于畿營華城軍令則異於初出令時不必親呈使史官持入又命書榻敎曰初一日出宮國忌正日相値初三日還宮社壇春享大祭齋戒相値出還宮渡涉時只以螺鼓前導事分付啓螺宣傳官及舟師大將仍命退承史以次退出
정조 22년
行都承旨徐龍輔坐行左承旨洪仁浩坐行右承旨李益運坐直左副承旨李泰永坐直右副承旨金啓洛坐同副承旨金達淳坐注書曺錫中仕洪奭周仕直事變假注書李弘謙仕
정조 22년
金啓洛啓曰大司憲宋煥箕在外執義柳畊持平申溆李弘達呈辭掌令二員未差監察茶時之意敢啓傳曰知道
정조 22년
李益運啓曰今此園幸時本院印信當爲齎去禮曹印信一顆留院時取用何如傳曰允
정조 22년
以守宮承旨望筒傳于李益運曰都承旨及承旨中守宮閣臣侍衛進人許遞前望單子入之待下批牌招更爲修正以入
정조 22년
承旨前望單子入之徐龍輔洪仁浩金達淳落點
정조 22년
傳于徐龍輔曰都承旨入侍
정조 22년
以隨駕官單子傳于金啓洛曰諫院長官不備前望單子入之待下批修啓仍卽牌招
정조 22년
大司諫前望單子入之宋銓落點
정조 22년
李致祜改差代以李弘謙爲事變假注書
정조 22년
兵曹以申大謙爲摠戎中軍
정조 22년
李益運以整理儀軌廳定例堂上意啓曰園幸時隨駕各營各司員役以下所佩掌標區別衛內外依例頒給之意敢啓傳曰知道
정조 22년
李益運以禁衛營言啓曰來二月初一日顯隆園行幸時本營軍兵隨駕事命下矣弘化門則哨官洪翼彬右哨軍八十一名內十名建陽門把守集賢門則把摠具達遠右哨軍十五名銅龍門則哨官劉彦敏後哨軍四十名率領入直新營則千摠韓應儉騎士將曺命巨哨官白得采李弼邦敎鍊官黃道亨騎士二十五人兼別破陣二名京標下軍二十七名鄕軍二十七名率領入直南別營則哨官高道成別騎衛二人鄕軍十三名率領入直火藥庫則哨官徐在淵別破陣九名兼別破陣六名鄕軍三名率領守直而每三日依例替直之意敢啓傳曰知道
정조 22년
李益運以御營廳言啓曰今此顯隆園幸行時東營集春營入直軍兵以訓局餘軍前期一日替代事自兵曹節目啓下矣今正月二十九日東營集春營入直將官軍兵依定式與訓鍊都監餘軍待標信替代出用而還宮後還爲替直之意敢啓傳曰知道
정조 22년
戊午正月二十八日申時上御便殿都承旨入侍時行都承旨徐龍輔記事官洪奭周金景煥記注官金良倜以次進伏訖上曰泮宮釋菜時史官使別兼春秋吳泰曾進去可也仍命退承史以次退出
정조 22년
藥房提調沈煥之副提調徐龍輔啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 22년
傳于李泰永曰禮房承旨馳詣宗廟景慕宮奉審摘奸以來
정조 22년
傳于徐龍輔都承旨入侍
정조 22년
傳于徐龍輔曰承旨房仍都承旨爲吏房
정조 22년
傳于徐龍輔曰工刑換房
정조 22년
傳于李泰永曰差祭兵曹郞廳令該曹口傳相換
정조 22년
吏曹兵曹佐郞崔致翼成均典籍鄭馦相換
정조 22년
傳于李益運曰坡州牧使令該曹口傳差出待下批當日辭朝
정조 22년
吏曹口傳政事以朴應浩爲坡州牧使
정조 22년
傳于李益運曰夜氣無異冬節隨駕軍兵之弊不可不念出宮時刻以寅初爲之隨駕軍兵則留門前後從便出去俾無道上呼寒之弊留陣軍兵亦於初嚴前結陣事卽爲分付
정조 22년
以忠淸監司韓用和狀啓淸風府使趙景鎭守令邊將吏任薦不有法式慢不擧行不得已罷黜其罪狀令攸司稟處事傳于徐龍輔曰法典內應薦不薦只云察推此時官令豈可以此徑遞乎狀啓還下送
정조 22년
李益運以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 22년
李益運以備邊司言啓曰卽見平安監司朴宗甲狀啓則以爲本道巡操之定制春則行南操秋則竝行南北操其來已久雍正壬子以後更爲定制春行於南秋行於北著爲不易之典間因道臣狀請癸亥春行北操甲戌秋行南操而仍以一時權許後不可授例之意定式矣今此節度使所援據而爲請者卽癸亥已例而癸亥則因節度使遞易未行壬戌秋操新節度使到任於十一月而權許停操待春設行之意已爲停當於歲前正月卽爲發巡故往還之間不犯農節今則計其日字二月旬前恐未及發行如是則其行直犯四月淸北江邊軍民所居之坊距官門或爲一二百里農務方棘之時聚候官門多費日字實有違於不奪農時之義姑寢巡操之命待秋設行允合事宜若不可中寢則在前行操之時或有以災邑啓停之擧今亦旁照此例江邊則姑停待秋自直路抵義州由龜泰六百餘里八處行操不過二十日可以撤巡此實兩便此後則淸北春操竊勿援例稟請申明舊式事竝請令廟堂稟處矣戎政何地不嚴而邊上尤嚴本道之春南秋北蓋出防秋之遺意未必淸北則只可於秋而決不可於春也觀於北兵營之春北秋南可知行營移駐本爲防秋故秋則但設於南而春必耀武而還營南兵營則據在三甲之塞口別無防秋之可論故所以亦春北秋南也若在連年行操或間數年行操之餘一依定式固是不易之論而如或廢闕幸値連豐南則纔行而北乃未遑則春行淸北不無可據之例意或無所不可覆奏蒙允矣道臣之請旣以節序已晩必防農務爲言其在先食後兵之義不可不念今春巡操特許停止自直路抵義州由龜泰還營之說雖似猶賢乎已如是之後則秋事雖登淸北之操有難更擧一竝待秋擧行恐合事宜至於淸北春操切勿援例之請取考本司謄錄則甲戌秋操覆啓有曰關西之秋北春南輪回設行自是不易之定制使之依定式擧行云云想其時事勢與今淸北之一直曠廢似有異焉今不必別爲定式以此分付何如傳曰允
정조 22년
李益運以壯勇營言啓曰依整理所追移送各司盤纏成冊錢十八兩四錢五分待外整理所錢上來還報次先自別剩庫加上下之意敢啓傳曰知道
정조 22년
李益運以兵曹言啓曰園幸時留陣軍兵初嚴前結陣乃是定例所載而今此訓鍊都監啓下軍單子以二十九日酉時量聚待爲辭軍兵去就至爲嚴重時刻早晩不可違越而擧行之若是錯誤誠極寒心當該大將李敬懋從重推考原單子使之改修正以入何如傳曰允
정조 22년
李益運以訓鍊都監言啓曰今此園幸時軍數單子中東營集春營入直御營廳鄕軍出用代以本局軍替代事抹下矣將官二員軍一百名合付於留陣之意敢啓傳曰知道
정조 22년
戊午正月二十九日卯時上御便殿都承旨入侍時行都承旨徐龍輔記事官曺錫中吳泰曾承膺祚以次進伏訖龍輔曰今番釋菜時史官以外兼春秋吳泰曾進去事有下敎而非但以守宮史官啓下病勢難於經夜云矣上曰以承旨進去之意分付可也命退承史以次退出
정조 22년
行都承旨徐龍輔隨駕宿行左承旨洪仁浩隨駕宿行右承旨李益運隨駕直左副承旨李泰永隨駕直右副承旨金啓洛隨駕宿同副承旨金達淳守宮直假承旨洪義榮守宮直金祖淳隨駕宿注書曺錫中隨駕宿洪奭周隨駕直事變假注書李弘謙守宮直
정조 22년
大駕詣始興縣入行宮後內閣政院玉堂藥房朝廷二品以上大司諫宗親儀賓口傳問安答曰知道
정조 22년
大駕詣水原府入行宮後內閣政院玉堂朝廷二品以上大司諫宗親儀賓口傳問安答曰知道
정조 22년
王大妃殿惠慶宮守宮承旨朝夕問安答曰知道
정조 22년
李益運啓曰禮貌官來言百官稟旨就次傳曰知道
정조 22년
李益運啓曰藥房提調沈煥之副提調徐龍輔爲承候來詣請對矣傳曰入侍
정조 22년
李益運啓曰左議政蔡濟恭右議政李秉模爲承候來詣請對矣傳曰入侍
정조 22년
李益運啓曰隨駕諸閣臣爲承候來詣請對矣傳曰入侍
정조 22년
李益運啓曰藥房提調沈煥之副提調徐龍輔爲承候來詣請對矣傳曰明日入侍
정조 22년
李益運啓曰隨駕諸閣臣爲承候來詣請對矣傳曰明日入侍
정조 22년
兵曹口傳政事行護軍金勉柱單付
정조 22년
李益運以留都大臣意啓曰臣承命留都一依兵曹啓下事目率領扈衛軍官軍士初嚴前結陣扈衛而軍官則分兩番擧行先詣留陣還住信地間使別將白師誾權領軍官之意敢啓傳曰知道
정조 22년
李益運以留都大臣意啓曰今日大駕擧動後都城各門初昏時閉門啓東時開門事及權閉都城門還宮日量宜預開觀光士民弛禁事自兵曹啓下矣城門旣已早閉晩開則巡邏亦當早發而晩罷待南山擧烽火發巡趁啓東時撤巡此意令漢城府知委各部使閭巷人俾各知悉亦爲分付於留都營門及左右捕廳左右巡廳何如傳曰允
정조 22년
李益運以兵曹言啓曰華城城門放鑰回鑾間依都城門例自臣曹擧行之意敢啓傳曰知道
정조 22년
戊午二月初一日寅時上詣顯隆園擧動入侍時行都承旨徐龍輔行左承旨洪仁浩行右承旨李益運左副承旨李泰永右副承旨金啓洛假承旨金祖淳記事官曺錫中洪奭周金景煥記注官金良倜一提學鄭民始二提學沈煥之檢校直提學李晩秀原任直閣南公轍李始源檢校待敎沈象奎李存秀以次隨駕鼓三嚴通禮跪啓外辦上具軍服乘轎出萬八門保定門景化門由建陽門肅章門進善門出敦化門宣傳官啓稟招搖旗三行分立又啓稟行鼓通禮啓請進發大駕到崇禮門外宣傳官啓稟吹螺大駕到南關王廟洞口下歷臨之命仍詣廟門外降轎入大門詣關王神座前行再拜禮訖上曰東南關王廟守直官考例捧傳旨守僕等依昨年例施賞出駕前下敎又敎曰今番則龍驤鳳翥亭少駐旣不磨鍊侍衛勿爲待令仍卽前進事分付上乘轎進發至舟橋宣傳官啓稟渡涉號令如例大駕渡橋降轎御龍驤鳳翥亭宣傳官啓稟落旗敎曰出宮時有毛具下敎而不爲傳之當該司謁白景爲先令留都所決棍十度後降定哨軍仍命書傳敎曰侍衛軍兵毛具仍乘轎進發至始興縣宣傳官啓稟招搖旗左右分立上降轎御始興行宮命鳴鑼單擺開摔鈸等節次自此至還宮竝除取稟擧行益運以司謁入稟曰御史林漢浩鄭晩錫依下敎待令矣敎曰使之待令于華城也命壯勇大將率鄕軍二哨善騎隊二哨爲先廂禁衛大將率馬兵一哨爲後廂龍虎營亦爲後廂訓局步軍二哨壯營京步軍二哨上番軍一哨使之落後從便待令於信地兵曹判書李時秀進軍令午正三刻三吹時至通禮跪啓外辦上乘轎進發未至肆覲坪五里許雪意頗緊命侍衛軍兵雨具從便爲之大駕到眞木亭前路壯勇外使徐有隣率親軍衛二百別軍官八十入防軍四哨出待仍作先廂之前列大駕入長安門由鍾街左右軍營前路新豐樓左翊門入維與門降轎御維與宅旗幟取稟等節依例擧行命益運入侍敎曰予氣甚憊背寒咳嗽尤爲難堪明日拜園恐難如期爲之矣益運曰朝者歷臨南廟時仰聆玉音仰認有外氣已不勝下情之煼悶矣今承下敎症候有添萬萬焦灼矣俄於閤外見大臣閣臣爲承候來待矣上曰今則不可酬應難以召接矣卽爲出去分付外使與園官祭物姑勿熟設祭官勿爲等待分付兵曹詣園時先後廂軍及各樣軍兵去就姑勿磨鍊以入軍令亦勿入之更待下敎可也左議政蔡濟恭右議政李秉模藥房提調沈煥之副提調徐龍輔與諸閣臣以承候請對上命入侍濟恭曰伏聞入侍承宣之言聖體有欠安之節下情不勝驚慮矣卽今諸節若何上曰膈痰凝結又有寒氣往來似痁非痁誠爲可悶矣秉模曰今日風雪甚爲不佳以致聖候愆和下情萬萬憂悶矣煥之曰水剌之節若何上曰膈痰如是凝滯姑未進御矣民始曰近以日氣寒冷之故外間輪行之感亦多有之而今日晩後風雪尤爲乖常此時觸冒安得不致此症候下情萬萬悶迫矣上曰非但今日觸冒自去月念間膈氣往來甚覺不平今日動駕非不欲更退數日而軍兵之旣聚旋退亦甚可悶不得已依初軍令出宮矣濟恭曰軍兵之弊雖曰可悶比之聖躬調攝輕重果何如也此等處每忽節宣之方下情甚爲悶迫矣上曰卿等亦庶幾知之乎每年此行何嘗有無病往來之時乎非特外氣而已情理與事勢不能不然何可以氣少不平之故番番退行也濟恭曰下情秪益焦迫矣煥之曰醫官方入來使之診候後議定湯劑何如上曰不必診脈使之各陳所見議定當進之劑可也仍命醫官李周憲李惟鑑朴宗潤招入議藥周憲曰今此症候痰爲主而外氣尤緊不換金正氣散依本方進御似好矣宗潤曰藿香正氣散似勝矣惟鑑曰正氣散本方中白朮代入蒼朮白茯苓代入赤茯苓進御似勝矣上曰諸醫只知外氣不知病源故其言如此矣予意則小靑龍湯似好更問諸醫之見可也周憲等曰果好矣命書榻敎曰進御加減靑龍湯一貼煎入煥之曰今番隨駕諸醫雖於御醫中蒙點而皆未免生疎莫重御藥不可率爾議定首醫康命吉使之催促出來宜矣上曰朝於龍驤鳳翥亭已令出來似當匪久來到矣民始曰然則姑俟首醫之來更爲議定似好矣上曰俄下榻敎今姑置之濟恭曰臣等俄於閤外有所講確者矣上候雖是一時微感旣如是未寧晩來風日又甚寒冷明日之必爲和暢有未可知目今群下之所仰望者豈有過於調護聖躬而聖上亦以陟降之心爲心則尤豈可拘於禮節不思所以保嗇節宣之道乎此地便是齋殿鑾蹕戾止瞻望珠邱聖慕已伸矣何必駕詣齋所躬行酌獻然後方可謂之展誠乎明日展拜姑爲停止更待數日聖候之夬復常度自此直爲回鑾似好矣秉模曰臣亦俄與僚相爛熳商確而如是爲定於情於禮少無未安矣上曰事關拜園何敢一毫或涉於文具病如難强則雖直爲回鑾無所不可如或可强則旣到此地何敢不躬展此則觀勢當有下敎而展拜日字之姑爲退定卿等之言果好當依此爲之矣命書榻敎曰明日顯隆園親祭更待下敎爲之民始曰展拜日字旣有更待下敎之命各司各營盤纏糧米芻豆當依丙辰年例竝自外整理所更爲磨鍊上下矣上曰唯仍命退諸臣以次權退
정조 22년
行都承旨徐龍輔隨駕宿行左承旨洪仁浩隨駕宿行右承旨李益運隨駕直左副承旨李泰永隨駕宿右副承旨金啓洛隨駕直同副承旨金達淳守宮直假承旨洪義榮守宮直金祖淳隨駕宿注書曺錫中隨駕宿洪奭周隨駕直事變假注書李弘謙守宮直
정조 22년
藥房提調沈煥之副提調徐龍輔口傳啓曰夜間聖體調攝若何寢膳諸節比昨日果爲差勝乎臣等伏不勝終宵憂慮率諸御醫趁早入診議定湯劑爲宜惶恐敢啓答曰知道
정조 22년
李益運啓曰隨駕諸閣臣爲承候來待矣傳曰入侍
정조 22년
傳于李泰永曰傳香承旨馳詣文廟奉審摘奸以來
정조 22년
傳于李泰永曰發遣吏郞諸執事淸齋與否摘奸以來
정조 22년
藥房提調沈煥之副提調徐龍輔口傳啓曰晩來聖候諸節益有差勝乎臣等率諸御醫更爲入診議定湯劑爲宜惶恐敢啓答曰知道
정조 22년
藥房提調沈煥之副提調徐龍輔口傳啓曰夜間聖體調攝若何昨日湯劑進御之後益有差勝之效乎臣等率諸御醫趁早入診議定繼進湯劑爲宜惶恐敢啓答曰知道
정조 22년
李益運啓曰左議政蔡濟恭右議政李秉模壯勇外使徐有隣京畿監司李在學兼壯勇內使趙心泰備局有司堂上李時秀趙鎭寬依下敎來待矣傳曰入侍
정조 22년
藥房提調沈煥之副提調徐龍輔口傳啓曰臣等俄者獲登前席伏承聖體諸節益臻康復之敎而進御湯劑旣已停止明日詣園行禮又有成命臣等慶幸之餘不勝耿耿之忱率諸御醫更爲入診詳察聖候議定調補之劑千萬顒祝惶恐敢啓答曰知道
정조 22년
傳于李泰永曰傳香承旨馳詣社稷奉審摘奸受香諸處一體奉審以來
정조 22년
備邊司以李儒敬爲平安兵使
정조 22년
李益運啓曰兵曹郞廳來言平安兵使下批政事取稟傳曰當日爲之
정조 22년
有政吏批判書閔鍾顯進參判李敬一留都參議魚用謙留都行都承旨徐龍輔進以尹寅基鄭㝡成爲掌令沈晉賢爲漢城右尹李英紹爲監察訓鍊都監都提調蔡濟恭禁衛都提調金履素相換事承傳
정조 22년
兵批判書李時秀進參判柳誼守宮參議兪漢寧別守宮參知柳師模入直行右承旨李益運進以金魯巖爲宣傳官金㷞爲黃海兵使平安兵使李儒敬副護軍李海愚副司直李顯默崔烜以上竝單付再政以柳文植爲水原中軍
정조 22년
李益運以兵曹言啓曰明日園所展謁時先後廂軍兵及行宮留待軍兵竝稟旨擧行事節目啓下矣何營馬步軍幾哨待信箭隨駕何營軍兵幾哨行宮外留待乎敢稟傳曰壯勇內使率善騎隊一哨京鄕步軍二哨訓局馬兵五十名訓局步軍一哨爲先廂外使率親軍衛一哨步軍二哨爲後廂禁軍別將精抄禁軍三十人隨駕其餘軍兵竝留駐行宮禁衛大將都領各營軍兵留駐可也
정조 22년
李益運以壯勇外內營言啓曰卽者祗受傳令內外營則難以統轄京外軍門其所擧行每多遺漏昨日炭空石之或給或不給可以知之除非各該營按例爲之者外此後凡有特敎分給內使主管知委外營然後外營擧行事命下矣臣等謹依成命隨駕各營軍兵炭空石未及受去之類詳細査出一從式例每十名空石三立炭一斗二升一一分給而此後園幸時謹以此傳令內辭意載之外內營謄錄以爲永久遵行之意敢啓傳曰知道
정조 22년
行都承旨徐龍輔隨駕宿行左承旨洪仁浩隨駕直行右承旨李益運隨駕直左副承旨李泰永隨駕宿右副承旨金啓洛隨駕宿同副承旨金達淳守宮直假承旨洪義榮守宮直金祖淳隨駕宿注書曺錫中隨駕宿洪奭周隨駕直事變假注書李弘謙守宮直
정조 22년
大駕詣顯隆園入齋室後內閣政院玉堂藥房朝廷二品以上大司諫宗親儀賓口傳問安答曰知道
정조 22년
大駕還詣水原府入行宮後內閣政院玉堂藥房朝廷二品以上大司諫宗親儀賓口傳問安答曰知道
정조 22년
藥房提調沈煥之副提調徐龍輔口傳啓曰夜間聖體調攝之節益臻平復乎拜園在卽朝氣尙此峭冷靜攝之餘玉體勞動下情不勝憂慮臣等率諸御醫趁早入診詳察聖候爲宜惶恐敢啓答曰知道
정조 22년
徐龍輔啓曰今日吏曹省記呼申稍久之後始爲追呈事體所在萬萬未安當該郞廳所當重勘而本院請推之外無他可施之罰何以爲之敢稟傳曰分揀
정조 22년
李益運以備邊司言啓曰傳曰自奉園寢於本府今焉爲十年予小子抱莫攀靡洎之慟而不能日日躬檢灑掃以展晨昏之誠惟府之群黎百姓居是地長瞻宰樹共護珠丘予安得不視是府如視帝鄕待是民如待故人然於十年之間荏苒因循何事近於仁政何政可以便民減租之政貧富難以竝施賜復於民古今各異其宜惟糶糴之除耗爲人和之策乙卯整理穀之竝置華城除耗糶糴卽予當初本意而未果爲者聞其穀摠庶可排比自今華城還餉竝稱整理穀仍除耗穀而陞爲留司以後民以穀多爲苦令守臣知此意斂散園底田土之入於火巢處初準十倍之直再亦如之三四次定界也與初再相反此亦量宜加給而大有設屯如意築垌亦出爲民足食之意近聞賦繁役重此亦當爲益下之政俾卽從長措處親軍衛之特置實倣羽林衛之例而將不致察吏緣爲奸亦依筵敎別般釐正至於萬年堤役所重上爲園寢下爲民生疏導之費當有內下回鑾後卜日經始必趁農作前告竣凡此數條爲園寢拱衛之道推以及於民生之樂業自餘擧行付之廟堂條列知委事命下矣今此整理穀之竝置華城除耗糶糴有以仰華城之故置此穀名穀名之自有所重故特除其耗不但華城民庶鼓舞歡欣抑亦中外瞻聆孰不欽頌從今以後整理爲名之穀只在華城更無一包之散在他道者則諸道所置整理穀不可不及今區處一竝屬之常賑穀令該廳依例糶糴華城除耗之代已與道守臣有所商確從後稟處何如傳曰允
정조 22년
李益運以備邊司言啓曰諸道整理穀今旣移換於華城餉穀所謂修城整理穀名色亦卽從長區處事伏奉筵敎矣此穀設始時在下擧行未能諦悉聖旨强作名色不但各邑眩於某穀之爲何穀藉此貽弊不一其端今此聖敎寔出於祛其混雜之穀名永杜侵欺之奸弊自今爲始諸道所在修城整理穀移作備局句管穀而備局句管中名色亦自不一此則隨其道之所在句管穀名自本司消詳行會修城整理穀則無邑不在而備局句管穀則非是邑邑皆有者此等處則換名合錄於備局句管穀所在邑使諸道曉然知修城整理穀名色之更無所在於各道各邑爲宜以此措辭分付於八道及三都道守臣處諸道中北關正穀本少事多難便以其穀數換置他道實合方便亦以此意一體分付何如傳曰允
정조 22년
李益運以壯勇外營言啓曰謹奉傳敎京守僕二名香室守僕一名園所守僕四名書員二人守護軍五十名四山監官四人各木一疋庫直一名案山直七十名各布一疋依定例自外整理所分等頒給之意敢啓傳曰知道
정조 22년
李益運以壯勇外營言啓曰內外營各軍門隨駕將官將校軍兵等糧米饌價馬太及各司盤纏二日條合米一百三十五石八斗八升太三十五石四斗六升錢一千八百八十九兩二錢六分依整理所磨鍊自外整理所分給之意敢啓傳曰知道
정조 22년
領府事洪樂性疏曰伏以卽伏聞鑾駕昨日進次華城後聖候觸冒風寒之餘有靡寧之節至有園寢親祭待下敎之命臣病伏遠外不勝驚憂焦慮之至伏惟夜間靜攝玉體夬臻天和而末由卽承起居益切煎菀臣職忝保護固當卽地趨進問安嘗藥粗伸微誠不廢常職而癃痼宿疾之外近又寒痰留結於左脅之間少欲轉側牽引作痛雖欲力疾擔舁萬無蠢動致身之望欲起還仆竟未趨詣情禮俱闕義分都墜亦屬例語下情之惶阨躁悶卽欲發狂罔知置躬之所且念此時藥院之任不可不備員以爲頻承玉候盡心調護之道伏乞聖明亟遞臣所帶內局都提調仍治臣曠職虧分之罪焉犬馬之誠不任煼灼之極又犯冒瀆之誅尤增悚蹙臣無任云云答曰省疏具悉卿懇今則差勝卿其安心仍傳于徐龍輔曰此批答遣史官傳諭
정조 22년
戊午二月初四日辰時上詣顯隆園展拜擧動入侍時行都承旨徐龍輔行左承旨洪仁浩行右承旨李益運左副承旨李泰永右副承旨金啓洛假承旨金祖淳記事官曺錫中洪奭周金景煥記注官金良倜一提學鄭民始二提學沈煥之檢校直提學李晩秀原任直閣南公轍李始源檢校待敎沈象奎李存秀以次隨駕辰初三刻三吹時至通禮跪啓外辦上具軍服乘轎以出左議政蔡濟恭右議政李秉模藥房提調沈煥之等進前奏曰靜攝之餘侵早勞動聖候若何上曰今則漸至差復矣命書駕前下敎曰自園所洞口至八達門捧上言通禮跪啓進發大駕進發出八達門命益運招路傍父老民人等諭曰陪奉園寢今已十年予之視爾輩比他自別必欲施之以諸道所無之例所以有還餉之除耗也俄下傳敎已詳言之還宮後當令守臣字字曉諭爾等預知此意永思樂業之方益盡拱護之誠也此外城內家垈之免稅園底田土價之加給至於大有屯筦千庫等處皆有釐弊之事而比之還耗此皆小事矣爾等之中有長安門外北屯耕食之民乎民人等曰多有耕食者矣上曰當初起墾專爲爾輩目下所收已近千石非不好矣而賦繁役重爲弊多端捧納之際鞭扑狼藉云已令留守另加釐弊如有他瘼一一詳陳也民人等曰荷此曠前之惠澤感祝之外更何所達而但屯畓落種之時或有二斗地而以三斗捧稅四斗地而以五斗捧稅者此未免有弊矣上曰此則已命更爲打量矣更有可陳之弊乎民人等曰無他弊瘼之可達者矣命本府判官金思羲進前敎曰還穀無耗八路之所未有而本府之民自有所重整理穀之必欲除耗乃予本意故事雖難愼斷而行之矣本府還餉穀多爲弊一戶所受至爲數石而聞爾頗能釐正云今又除耗則願受者與之不願者不必分給糴弊從此可蘇耶思羲曰旣除耗條又以從願許分則糶糴之際似無他弊矣上曰大有屯之闢荒作畓專爲校吏及府民之生利而校吏輩有名無實云果無着實作農之道耶思羲曰本府校吏常時使役甚繁果無勤農之暇矣上曰屯畓落種斗數之爽實果如民人之所達而汝亦知其事實乎思羲曰當初打量間或不均果有名多實少之說而臣亦得聞矣大駕到甕峯前路上降轎乘馬進發至園所下馬乘輿入齋室少憩親祭時至上改具黪袍烏犀帶出齋室東門乘小轎詣紅箭門外降轎步詣版位敎曰亞終獻官使之徐步入來事史官往傳亞獻官左議政蔡濟恭終獻官右議政李秉模贊禮禮曹判書趙尙鎭典祀官兼大祝應敎李翊模園司令宋厚淵執禮修撰尹悌東祝史執義柳畊齋郞兵曹正郞宋知濂贊者引儀崔日運謁者兼引儀黃稔贊引假引儀李儀逵祭監監察柳相穆以次入就位行禮如儀訖上詣園上奉審上曰屛風石罅隙比前尤顯然矣民始曰以封內虛左之故用力有不同自致有隙矣上曰左邊屛風石有滲水之痕何也招入別看役丁遇泰下詢遇泰曰每當下雪時左邊偏得朝陽故雪水流下以致如此矣上曰石物制度如長陵而反有勝焉其工不下於崔天若矣其時丁遇泰有夢兆而得此石云爾尙今思之否遇泰曰果然矣夢有一神人告之曰花山璞中有玉覺而求之果得四箇大石於頑石之中如璞中之玉今此魂遊石及長明燈皆是石也上命招入安城郡守曺允植敎曰園上所見處植木已成茂密而火巢稍遠處猶有稀疎之歎石串及洪範山麓更加播植則好矣允植曰洪範山麓則土不宜松故多播橡實今幾茁長若至春晩葉生則所見當甚好矣上曰萬年堤修築當從速爲之而爾常言當用五萬丁豈至如此之多乎民始曰此則決不至如是矣允植曰泥土難於負出故當至如此矣上曰樹木如彼茂密故頗有虎患而往來守僕直所云然否守僕等曰兩虎果來坐直房之外故以莫重之地不可如是之意誦諭之則虎若有恭聽者然俛首而去矣上敎園官徐直修曰爾是乙卯生乎直修曰然矣上曰觀於趨走之際筋力可謂好矣上還御碑閣隅小次敎曰左右相如未還出卽令入侍錫中承命出傳濟恭等進前問候上曰今日勞動而無所損矣濟恭曰下情不勝欣幸而欲一仰瞻天顔矣上曰除耗傳敎昨夜書下卿等見之耶濟恭曰除耗一事實是大政有光簡冊矣上曰異同之論固無怪焉而勒分之弊自可永祛矣修城整理穀事右相亦善爲草記區處而不必別出名色只屬之備局句管好矣民始曰雖不別出名色例以年條區別如今年所創則名之曰戊午穀矣上曰然則便是別出名色矣大抵整理穀之分置八道意在所重而以其事體之不輕也故吏緣爲奸不無藉賣恐動之弊今而後無以整理穀一事少貽民弊則誠爲好矣須爲從便善處趁卽草記也仍命宣饌於大臣承史閣臣及兵曹判書別雲劍侍衛訖命閣臣二員行奉安閣奉審少頃出紅箭門乘小轎還御齋室改具軍服命益運與諸閣臣及本園令徐直修宋厚淵入侍敎厚淵曰爾年幾何而於先正爲幾代孫厚淵曰爲五世孫而年今四十五矣上曰曾經幾處守令厚淵曰經金堤楊口兩邑矣上曰爾等入直時爲其人客之率置特設一料窠矣今果有率來之人否直修等曰不敢率來矣上曰旣有下敎無論門客或子弟此後則必爲率來也命直修等退出仍宣饌於園官及諸執事上敎民始曰舟橋何時撤去而可及於三南之漕運否民始曰回鑾之後當卽撤排而優可及之矣上曰顧瞻樹木春意已爛熳矣今年則植木之政更爲加意也又敎曰萬年堤之疏鑿不可不留意灌漑之益大旱不渴其下之田皆成沃土豈不爲民生日用之大利乎民始曰近來灌漑之不通專由下流之壅閼若有機械之便利則工役不必多入如欲專靠人功則亦難卒就矣命下初嚴二嚴鼓三嚴通禮跪啓外辦上乘轎進發至逌瞻峴前路降轎乘馬兵曹判書李時秀與益運進前奏曰晩來風勢頗緊觸冒可慮伏願還御駕轎焉上曰非但轎內之鬱熱左右眺視之際旁入之風反甚於馬上矣仍進發由八達門入新豐樓左翊門中陽門宣傳官啓稟旗幟分立及鳴金三下吹打止竝如例上御維與宅命益運書傳敎曰勞軍莫若今番外使所領馬步軍中園所站往來之類卽令做飯後先爲解嚴下送今番陣上出用五哨入防軍竝除一年入防事分付外使處仍敎曰此傳敎注書更書一本出給宣傳官使之斯速擧行而隨駕親軍衛先爲解嚴也又命書傳敎曰園官令徐直修宋厚淵內下弓矢各一部留守徐有隣內下豹皮一令地方官判官金思羲內下虎皮一令竝依例賜給守僕守護軍山直等亦令外整理所考例施賞又命書傳敎曰明日當爲還宮分付各營待信箭出待津頭事留都大臣知悉仍命宣傳官趙運永持信箭標信傳于留都大臣明日待信箭出來時仍以此信箭擧行而大臣祗受信箭後往留陣都領午後出至鍾街前路祗迎訓將則今日在北營明日午前言送留都大臣後率隨駕軍兵出來津頭御將則今日宿留陣明日率舟橋器具與訓將同爲出來事分付仍往龍虎營解出挾輦軍仍敎曰以塘馬入去而出來時則龍虎營或都監走馬騎之可也命仁浩益運閱當日所捧上言以其梗槪仰奏後猥濫者拔去可以稟處者各令該曹該道稟處訖敎益運曰惠陵忌辰祭香室單子自京持來乎益運曰今日書入矣上曰代押事成送有旨于守宮承旨處時秀進軍令至初更命益運入侍敎曰御史四人今在何處益運曰林漢浩鄭晩錫姑不入來徐有聞呂駿永則方在作門外云矣上曰分付作門使之入送而問其執頉與否使之決放呂駿永則迎華驛設置後聞多新弊云使之詳細廉察還宮後復命可也敎宣傳官李甲會曰左翊門不爲下鑰耶甲會曰本不閉之矣上曰明日則出宮當早今不必閉此後行幸時則當爲下鑰仍以此定式而每經動駕此等事皆爲錄置也命書傳敎曰因調攝留宿行宮者爲四夜本府校吏軍兵之勞苦鉅矣御前待令校吏軍兵雖施賞卽不過按例與陣上待令將校標下軍當日還宮後卽爲試射放榜目修啓而外使所領軍兵長安門外解嚴親軍衛別軍官入防軍等卽於解嚴處所各送渠家事分付守臣處又命書傳敎曰本府校宮釋菜之遣宗伯行祭卽初有之擧執事及參班諸生成冊明日收捧別單馳啓待題下應製以爲分等施賞之地園底府內武士等欲爲試射而因調攝未果爲矣試射應射將校等別單試柳箭一巡於武士等再三明間試取一中以上依書下賞格以外帑庫所在者頒給後啓聞事分付外使又命書傳敎曰華城城內如城址家基等不當納稅而出稅未及免稅者及追定界火巢田土之屬於筦千庫者旣納賭地又應公稅而未及免稅處竝免稅後狀聞事分付守臣仍命退諸臣以次權退
정조 22년
行都承旨徐龍輔坐行左承旨洪仁浩坐行右承旨李益運坐左副承旨李泰永坐直右副承旨金啓洛坐同副承旨金達淳坐直注書曺錫中仕洪奭周仕直事變假注書李弘謙仕
정조 22년
王大妃殿惠慶宮守宮承旨朝問安答曰知道
정조 22년
大駕詣始興入行宮後內閣政院玉堂藥房朝廷二品以上大司諫宗親儀賓口傳問安答曰知道仍詣龍驤鳳翥亭入大次後內閣政院玉堂藥房口傳問安答曰知道
정조 22년
藥房提調沈煥之副提調徐龍輔啓曰玉候康復拜園禮成日吉辰良鑾蹕穩旋臣民慶幸曷有其極伏未審夜間聖體若何寢睡水剌之節何如臣等率諸御醫趁早入診詳察聖候爲宜臣等不任區區下忱敢此問安竝爲仰稟答曰知道
정조 22년
李益運啓曰備邊司郞廳來言今日賓廳日次而動駕相値不得來會云矣敢啓傳曰知道
정조 22년
李益運啓曰領府事洪樂性爲承候來待矣傳曰入侍
정조 22년
李益運以壯勇營言啓曰依整理所追移送校書館盤纏成冊錢五兩七錢以外整理所錢加上下之意敢啓傳曰知道
정조 22년
李益運以壯勇營言啓曰依下敎本營隨駕將校軍兵等處初一日初二日夜竝爲設粥分饋之意敢啓傳曰知道
정조 22년
李益運以訓鍊都監言啓曰依下敎今番園幸時隨駕將校軍兵等處今初一日初二日兩次饋粥之意敢啓傳曰知道
정조 22년
李益運以禁衛營言啓曰今番顯隆園行幸時依下敎隨駕本營將校軍兵等處初一日初二日二次饋粥之意敢啓傳曰知道
정조 22년
李益運以御營廳言啓曰今番園幸時依下敎駕前別抄及隨駕將校軍兵等處二次饋粥之意敢啓傳曰知道
정조 22년
戊午二月初五日辰時上自華城府還宮入侍時行都承旨徐龍輔行左承旨洪仁浩行右承旨李益運左副承旨李泰永右副承旨金啓洛假承旨金祖淳記事官曺錫中洪奭周金景煥記注官金良倜一提學鄭民始二提學沈煥之檢校直提學李晩秀原任直閣南公轍李始源檢校待敎沈象奎李存秀以次隨駕卯正三刻三吹時至通禮跪啓外辦宣傳官啓稟招搖旗三行分立又啓稟鳴金二下大吹打上具軍服乘轎以出左議政蔡濟恭右議政李秉模藥房擬調沈煥之等進轎傍問候上曰今朝諸節益勝矣左相勞攘之餘能無所損否濟恭曰幸無疾病而今當回鑾不敢獨滯方欲隨後入城矣上曰卿何必隨後數日休息徐徐上來好矣仍敎曰使卿休息有好道理矣今番本府文廟釋菜參班儒生使之應製而書題則出置使留守捧券上送矣卿須留在考券出榜上送再明間上來也儒生爲五十人數旣不多雖草次上必使盡數參榜好矣命書駕前下敎曰自長安門至崇禮門捧上言大駕進發禁衛大將率休息馬兵五十訓步軍一哨爲先廂內使率休息善騎隊一哨原環衛鄕軍一哨休息京軍一哨挨接先廂之後禁軍別將率禁軍及駕後爲後廂大駕到萬石渠前路降轎少憩上指左傍水田敎益運曰此是大有屯初是廣坪而今成沃畓矣命召入外營將校使指陳大有屯之從某至某爲幾里對曰自前望大山之名通山者至長安門外過十里矣上乘馬進發至遲遲臺下馬少憩諸閣臣進前問候上曰比朝尤勝矣上曰領府事箚批還宮後史官傳諭命招入外營前排校卒之落後者分饋酒肴以送上曰回還時則必欲徐徐作行宣傳官知此意擧行而前排先爲進發可也大駕至淸川坪下馬御築臺處招入近臺民人敎曰乙卯年慈駕少駐處爾等築而爲臺民情大可見矣予庸嘉之分饋藥果壺酒命益運書傳敎曰今番幸行往還日字稍遲以致沿路校吏之等待將卒之使役勞苦甚多廣州則留守試取始興果川則兩邑地方官眼同試取柳砲中從自願一巡而一中米二斗或布一疋二中三斗或木一疋三中以上別單修啓事分付畿伯及廣留而畿營隨駕之類準此事一體分付仍命書兩本一送廣州一送畿營使之擧行大駕到始興縣旗幟分立鳴金吹打止取稟依例擧行上下馬御行宮兵曹判書李時秀進軍令午正三刻三吹時至通禮跪啓外辦上乘馬進發壯勇大將率善騎隊二哨先來京軍二哨上番軍一哨爲先廂禁衛大將率先來步軍一哨馬兵五十挨接先廂之後禁軍別將率禁軍及都監馬兵五十步軍一哨爲後廂駕前駕後信地作行大駕進發至文星洞築臺處少駐命攔後軍年多者限二十名抄出落後過數里復敎益運曰路傍見重臣鄭好仁之祗迎今始知其自鄕上來矣明日必爲靈壽閣肅拜之意傳及可也大駕到鷺梁津頭領府事洪樂性祗迎於路左上命入侍敎曰何以來此乎樂性曰自聞玉候之欠和下情焦菀而以臣病狀旣不能躬造候班今聞已向平復回鑾萬安慶忭喜幸又不自勝敢此來詣欣瞻耿光矣上曰今則快愈矣卿須從龍驤鳳翥亭夾門以入休憩也上詣龍驤鳳翥亭少憩敎曰依當初磨鍊以龍驤鳳翥亭少駐擧行可也益運曰大旗徑先越去舟橋兵曹判書李時秀推考擧行宣傳官本院請推之外無他可施之罰何以爲之乎上曰竝姑安徐可也益運曰旣以少駐磨鍊侍衛皆令上來何如上曰唯命書駕前下敎曰大駕次龍驤鳳翥亭還宮時初吹申初一刻二吹申初二刻三吹申初三刻爲之時秀稟陞橋砲又稟陞旗三吹時至通禮跪啓外辦宣傳官請渡涉號令竝如例益運曰京畿監司李在學果川縣監金鋼始興縣令尹守翼竝依下敎待令矣命入侍敎曰俄者傳敎見之耶營屬及兩邑校吏軍卒從願射砲而日字則分日爲之兩守令互爲參試其中連十年往來之類別爲抄錄以納也在學曰非但隨駕如道路橋梁監官之類亦當勿漏耶上曰然矣命承史閣臣侍衛宣饌上改具戎服帖裏乘馬渡舟橋留陣營軍出待津頭前後廂依出宮時例擧行大駕入崇禮門至鐘閣前路命留都大臣金履素入侍履素曰連日勞動聖體若何其間玉候欠和遠外下情焦菀以過矣上曰今則快愈矣卿則多日留都其能安過耶履素曰臣則安過矣上曰欲一見面故於路次使之入侍矣仍命益運送宣傳官持信箭分付各營解嚴益運曰兵判有所陳達矣時秀曰今明日軍號自華城已有啓下封送於留都者而今旣還宮更爲自本曹啓下已送之軍號自政院還入宜矣上曰依此爲之可也大駕入敦化門由進善門肅章門建陽門景化門保定門萬八門還內諸臣以次退出
정조 22년
行都承旨洪明浩坐左承旨李相璜坐右承旨兪漢寧坐左副承旨魚用謙坐右副承旨金達淳坐直同副承旨李溏坐直注書曺錫中病洪奭周仕直假注書尹命烈仕事變假注書李弘謙仕
정조 22년
藥房提調沈煥之副提調徐龍輔啓曰園寢展禮聖慕克伸鑾蹕穩旋下情歡忭伏未審夜間聖體若何寢睡水剌之節何如靜攝之餘勞動旣多臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 22년
金達淳啓曰行大司憲宋煥箕在外掌令鄭㝡成尹寅基持平申溆未肅拜執義柳畊持平李弘達呈辭監察茶時之意敢啓傳曰知道
정조 22년
兪漢寧啓曰新除授平安兵使李儒敬時在黃海兵營任所而有除朝辭赴任之命矣密符則以前任黃海兵使時所佩密符仍佩諭書則安寶使院吏齎傳何如傳曰允
정조 22년
備忘記坡州牧使朴應浩下直長弓一張長箭一部片箭一部筒兒一箇賜給
정조 22년
傳于洪明浩曰都承旨入侍
정조 22년
傳于李相璜曰今下上言三百二張各房抄啓使之限內回啓
정조 22년
以忠州幼學許澓上言判付內旣復爵秩則卽亦大官當以大官之禮待之事理當然兺不喩幺麽庄獲出給與否何至於屢瀆乎分付各該司斯速出給
정조 22년
傳于李相璜曰軍士房承旨入侍
정조 22년
傳于李相璜曰左承旨入侍
정조 22년
李相璜啓曰今此京外上言三百二張內四張先已啓下二百二十八張以猥濫拔去七十張分下各該司次捧入之意敢啓傳曰知道
정조 22년
傳于李相璜曰都承旨右副承旨聞有實𧏮許遞前望單子入之待下批牌招察任
정조 22년
承旨前望單子入之洪明浩李溏落點
정조 22년
傳于洪明浩曰左承旨右承旨亦有實病左副落馬云竝許遞前望單子入之待下批牌招察任
정조 22년
承旨前望單子入之李相璜魚用謙兪漢寧落點
정조 22년
注書曺錫中病代以尹命烈爲假注書
정조 22년
以司謁手本書房色司鑰白景旜旣已降定其代差出事傳于金達淳曰當次窠傳命司謁中差定白哥棍汰足矣分揀放送事分付
정조 22년
兪漢寧以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 22년
兪漢寧以兵曹言啓曰依下敎今番園幸時隨駕龍虎營啫哱囉手兪順得等二名處各木綿二疋考例施賞自江頭至崇禮門駕前待令吹打手李仁昌等四十五名處各木綿一疋一體施賞之意敢啓傳曰知道
정조 22년
兪漢寧以兵曹言啓曰每歲春秋園幸居先則乾犒饋依例分給事前已命下定式矣今番顯隆園幸行時隨駕將校軍兵及各差備等處乾犒饋磨鍊分給之意敢啓傳曰知道
정조 22년
兪漢寧以兵曹言啓曰依判下內吹螺赤金禧哲等七名吹打手黃仁采等六十一名處各木一疋題給之意敢啓傳曰知道
정조 22년
兪漢寧以壯勇營言啓曰每歲春秋園幸居先則乾犒饋依例分給事曾有定式矣今番園辛時隨加馬將校軍兵乾犒饋依定式磨鍊分給之意敢啓傳曰知道
정조 22년
兪漢寧以訓鍊都監言啓曰每歲春秋若園幸居先則乾犒饋依例分給事前因特敎定式擧行矣今番園幸時隨駕將校軍兵及武藝廳等乾犒饋依定式磨鍊分給之意敢啓傳曰知道
정조 22년
兪漢寧以訓鍊都監言啓曰依傳敎本局哨軍降定前司謁白景旜分揀放送之意敢啓傳曰知道
정조 22년
兪漢寧以訓鍊都監言啓曰依下敎今番園幸時自江頭至崇禮門駕前待令本局吹打手崔鍾瑞等四十一名處各木綿一疋施賞之意敢啓傳曰知道
정조 22년
兪漢寧以禁衛營言啓曰今番顯隆園行幸時隨駕本營將校軍兵等處乾犒饋依定式磨鍊分給之意敢啓傳曰知道
정조 22년
兪漢寧以禁衛營言啓曰依下敎駕前待令本營吹打手金太輝等十八名處各木一疋布一疋考例施賞之意敢啓傳曰知道
정조 22년
兪漢寧以御營廳言啓曰每歲春秋若園幸居先則乾犒饋依例分給事前已命下定式矣今番顯隆園幸行時隨駕駕前別抄及將校軍兵等處乾犒饋磨鍊分給之意敢啓傳曰知道
정조 22년
金達淳以刑曹言啓曰昨日動駕時衛外擊錚人等所當刑推捧供而適値齋日依例除刑推捧供以入之意敢啓傳曰知道
정조 22년
兪漢寧以舟橋司言啓曰舟橋自今日撤排之意敢啓傳曰知道